*****

ΚΑΝΟΝΙΣΜΟΣ (ΕΟΚ) αριθ. 1662/87 ΤΗΣ ΕΠΙΤΡΟΠΗΣ

της 15ης Ιουνίου 1987

που τροποποιεί τους κανονισμούς (ΕΟΚ) αριθ. 1183/86 και (ΕΟΚ) αριθ. 1184/86 που θεσπίζουν τις λεπτομέρειες του καθεστώτος ελέγχου για ορισμένα προϊόντα του τομέα των λιπαρών ουσιών στην Ισπανία και την Πορτογαλία αντίστοιχα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για της θέσπιση των γενικών κανόνων του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (1), και ιδίως το άρθρο 16,

τον κανονισμό (ΕΟΚ) αριθ. 476/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων ελέγχου των τιμών και ποσοτήτων που διατίθενται στην κατανάλωση στην Πορτογαλία όσον αφορά ορισμένα προϊόντα του τομέα των λιπαρών ουσιών (2), και ιδίως το άρθρο 14,

Εκτιμώντας:

ότι το άρθρο 14 του κανονισμού (ΕΟΚ) αριθ. 475/86 και το άρθρο 12 του κανονισμού (ΕΟΚ) αριθ. 476/86 προβλέπουν ότι χορηγείται αντισταθμιστική ενίσχυση μόνο εάν το ισοζύγιο προβλέψεων εφοδιασμού παρουσιάζει θετικό υπόλοιπο για ορισμένους ελαιούχους σπόρους· ότι για τη χορήγηση της ενισχύσεως αυτής, οι εμπορευόμενοι πρέπει να προβούν στην εξακρίβωση των σπόρων σύμφωνα με τις λεπτομέρειες που προβλέπονται στον κανονισμό (ΕΟΚ) αριθ. 2681/83 της Επιτροπής της 21ης Σεπτεμβρίου 1983 για τις λεπτομέρειες εφαρμογής του καθεστώτος ενίσχυσης για τους ελαιούχους σπόρους (3), όπως τροποποιήθηκε τελευταία από τον κανονισμό (ΕΟΚ) αριθ. 532/87 (4) · ότι, λόγω της τριμηνιαίας αναθεώρησης του ισοζυγίου αυτού, μπορεί να εμφανιστεί θετικό υπόλοιπο κατά τη διάρκεια του ημερολογιακού έτους· ότι πρέπει να προσδιοριστούν οι όροι για τη χορήγηση της αντισταθμιστικής ενίσχυσης στους εμπορευόμενους που έκαναν ήδη εξακρίβωση των σπόρων για να λάβουν την ενίσχυση που αναφέρεται στο άρθρο 27 του κανονισμού αριθ. 136/66/ΕΟΚ του Συμβουλίου (5) με την ανάλογη τροποποίηση του κανονισμού (ΕΟΚ) αριθ. 1183/86 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 698/87 (7), καθώς και τον κανονισμό (ΕΟΚ) αριθ. 1184/86 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 565/87 (9) ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 13 του κανονισμού (ΕΟΚ) αριθ. 1183/86 και στο άρθρο 10 του κανονισμού (ΕΟΚ) αριθ. 1184/86 παρεμβάλλεται η ακόλουθη παράγραφος 1α:

«1α. Εάν οι σπόροι έχουν ήδη εξακριβωθεί προκειμένου να ληφθεί η ενίσχυση που αναφέρεται στο άρθρο 27 του κανονισμού αριθ. 136/66/ΕΟΚ του Συμβουλίου, ο ενδιαφερόμενος μπορεί να ζητήσει την εξισωτική ενίσχυση υπό τον όρο ότι έχει επιτραπεί η εξαγωγή μιας ποσότητας ελαίου αντίστοιχης προς εκείνη που μπορεί να ληφθεί από τους σπόρους αυτούς με την έκδοση του πιστοποιητικού εξαγωγής.

Η ενίσχυση που θα πληρωθεί μετά από εξακρίβωση ότι έχουν τηρηθεί οι όροι που προβλέπονται στην παράγραφο 2, ισούται με την εξισωτική ενίσχυση μειουμένη κατά την ενίσχυση που αναφέρεται στο άρθρο 27 του κανονισμού αριθ. 136/66/ΕΟΚ, την οποία δικαιούται ο ενδιαφερόμενος. Το ποσό της εξισωτικής ενίσχυσης που θα ληφθεί υπόψη είναι εκείνο που ισχύει την ημέρα της αίτησης αυτής και εφαρμόζεται την ημέρα της εξαγωγής. Η ποσότητα των σπόρων που θα ληφθεί υπόψη για τον υπολογισμό των δύο ενισχύσεων είναι εκείνη που λαμβάνεται με βάση τις αποδόσεις σε έλαιο, που καθορίζονται στο παράρτημα ΙΙ.

(1) ΕΕ αριθ. 172 της 30. 9. 1966, σ. 3025/66.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιουνίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 53 της 1. 3. 1986, σ. 47.

(2) ΕΕ αριθ. L 53 της 1. 3. 1986, σ. 51.

(3) ΕΕ αριθ. L 266 της 28. 9. 1983, σ. 1.

(4) ΕΕ αριθ. L 54 της 24. 2. 1987, σ. 8.

(5) ΕΕ αριθ. 172 της 30. 9. 1966, σ. 3025/66.

(6) ΕΕ αριθ. L 107 της 24. 4. 1986, σ. 17.

(7) ΕΕ αριθ. L 68 της 12. 3. 1987, σ. 18.

(8) ΕΕ αριθ. L 107 24. 4. 1986, σ. 23.

(9) ΕΕ αριθ. L 57 της 26. 2. 1987, σ. 16.